《游碧照庵 其一》
宋代·陆长倩

松盖松幢引步高，跻攀终日自忘劳。寒泉澄澈新镕镜，华栋峥嵘下冠鳌。

轩到嫩岚浓欲滴，庵依叠嶂势偏豪。双旌暮迫城闉去，止观回应羡毳袍。

作者简介：陆长倩，字才仲，侯官（今福建福州）人。仁宗嘉祐二年（一○五七）进士（《淳熙三山志》卷二六）。哲宗元祐三年（一○八八）以朝请郎知台州，四年替。今录诗三首。